Rikors ippreżentat fl-10 ta’ Lulju 2020 – Jindal Saw u Jindal Saw Italia vs Il-Kummissjoni
(Kawża T-440/20)
Lingwa tal-kawża: l-Ingliż
Partijiet
Rikorrenti: Jindal Saw Ltd (New Delhi, l-Indja), Jindal Saw Italia SpA (Trieste, l-Italja) (rappreżentanti: R. Antonini, E. Monard u B. Maniatis, avukati)
Konvenuta: Il-Kummissjoni Ewropea
Talbiet
Ir-rikorrenti jitolbu li l-Qorti Ġenerali jogħġobha:
tannulla r-Regolament ta’ implimentazzjoni tal-Kummissjoni (UE) 2020/527 tal-15 ta’ April 2020 li jimponi mill-ġdid dazju anti-dumping definittiv fuq l-importazzjonijiet ta’ tubi u ta’ pajpijiet tal-ħadid fondut duttili (magħruf ukoll bħala grafit tal-ħadid fondut sferojdali) li joriġinaw mill-Indja fir-rigward ta’ Jindal Saw Limited wara s-sentenza tal-Qorti Ġenerali f’T-301/16;
tikkundanna lill-Kummissjoni għall-ispejjeż tal-proċeduri.
Motivi u argumenti prinċipali
Insostenn tar-rikors tagħhom ir-rikorrenti jinvokaw seba’ motivi.
L-ewwel motiv ibbażat fuq l-allegazzjoni ta’ ksur tal-Artikolu 10(1) tar-Regolament (KE) Nru 1225/2009 u tal-prinċipju ġenerali ta’ nuqqas ta’ retroattività.
It-tieni motiv ibbażat fuq l-allegazzjoni ta’ ksur tal-prinċipju ġenerali ta’ nuqqas ta’ retroattività u tal-prinċipju ġenerali ta’ ċertezza legali.
It-tielet motiv ibbażat fuq l-allegazzjoni ta’ ksur tal-Artikolu 266 TFUE u tal-Artikolu 264 TFUE.
Ir-raba’ motiv ibbażat fuq l-allegazzjoni ta’ ksur tal-prinċipju ta’ proporzjonalità u tal-Artikoli 5(1) u 5(4) TUE.
Il-ħames motiv ibbażat fuq l-allegazzjoni ta’ ksur tad-dritt għal rimedju effettiv u tal-Artikolu 47 tal-Karta tad-Drittijiet Fundamentali tal-Unjoni Ewropea.
Is-sitt motiv ibbażat fuq l-allegazzjoni ta’ ksur tal-Artikolu 103 tal-Kodiċi Doganali tal-Unjoni u tal-Artikolu 296 TFUE.
Is-seba’ motiv ibbażat fuq l-allegazzjoni li l-Kummissjoni ma għandiex il-kompetenza biex timponi r-reġistrazzjoni tal-importazzjonijiet ta’ Jindal, kif ukoll fuq ksur tal-Artikolu 14(5) tar-Regolament (KE) Nru 1225/2009.
____________